Source: http://www.newsmalta.com/2019/08/12/jitressaq-il-qorti-wiehed-mill-grupp-li-dahlu-jisirqu-minn-dar-ta-anzjana-fil-belt/
Timestamp: 2020-07-05 09:26:46+00:00
Document Index: 120945

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ']

Jitressaq il-Qorti wieħed mill-grupp li daħlu jisirqu minn dar ta’ anzjana fil-Belt | News Malta - All Maltese & English news in one place
Home Newsbook Jitressaq il-Qorti wieħed mill-grupp li daħlu jisirqu minn dar ta’ anzjana fil-Belt
Jitressaq il-Qorti wieħed mill-grupp li daħlu jisirqu minn dar ta’ anzjana fil-Belt
Raġel li ma jaħdimx ma ngħatax il-ħelsien mill-arrest wara li ġie akkużat li daħal flimkien ma’ oħrajn jisraq minn dar ta’ mara anzjana. Il-każ seħħ jumejn ilu, żewġ persuni għadhom qed jiġu mfittxija mill-Qorti.
AQRA: Aġġornata: Il-Pulizija bi tfittxija għall-ħallelin li serqu anzjana fil-Belt
Ir-raġel ta’ 36 sena li jgħix l-Imsida wieġeb mhux ħati f’Qorti ppreseduta mill-Maġistrat Joe Mifsud. Ir-raġel ġie akkużat b’serq aggravat, arrest illegali, li kkawża ġrieħi ħfief u li kien qed iġorr sikkina bla liċenzja. Ir-raġel ġie akkużat ukoll li huwa riċediv u li kiser il-kundizzjonijiet ta’ żewġ digrieti għall-ħelsien mill-arrest.
L-Ispetturi tal-Pulizija Fabian Fleri, Lydon Zammit u Kylie Borg spjegaw lill-Qorti li jumejn ilu mara anzjana li tgħix fi Triq Marsamxett sfat fil-mira ta’ tliet persuni li daħlu jisirqu mid-dar tagħha.
Il-mara li kienet id-dar meta seħħ il-każ sofriet ġrieħi ħfief. Il-persuni li daħlu jisirqu nqabdu mill-kameras tas-sigurtà li wrew nies b’laptop għaddejjin jiġru. Il-Pulizija qalet li t-tliet persuni ġew identifikati kollha, iżda wieħed minnhom biss inqabad.
L-avukat Simon Micallef Stafrace talab għall-ħelsien mill-arrest għall-akkużat. Huwa sostna li l-akkużat ma għandu l-ebda rabta mal-vittma.
Il-Prosekuzzjoni oġġezzjonat għall-ħelsien mill-arrest u sostniet li hemm l-evidenza.
Il-Maġistrat Joe Mifsud sostna dwar il-bżonn li tiġi protetta s-soċjetà. Huwa stqarr li filwaqt li mhux se jidħol fil-meritu tal-każ, il-vittma għandha tixhed filwaqt li dawk li kienu kompliċi fis-serqa għandhom jinstabu.
Il-Maġistrat Mifsud irrifjuta t-talba għall-ħelsien mill-arrest, filwaqt li żied jgħid li dan għamlu biex jipproteġi kemm lis-soċjetà kif ukoll lill-akkużat minn xi tentazzjoni.
The post Jitressaq il-Qorti wieħed mill-grupp li daħlu jisirqu minn dar ta’ anzjana fil-Belt appeared first on Newsbook.
Previous articleResidenza ta’ eks PM bl-ogħla grad ta’ protezzjoni mill-PA
Next article“Għandhom jingħataw prominenza d-drittijiet fundamentali” – Uffiċċju tal-Kummissarju għat-Tfal
Gozo News4721